SHBA: Vazhdojnë debatet rreth çështjes së mbajtjes së armëve
Përkrahësit e të drejtës për armëmbajtje dhe ata që mbështesin kufizimet janë zotuar se do të vazhdojnë përpjekjet
Ndërsa ligjet amerikane për armëmbajtjen po ndryshojnë, diskutimet rreth sigurisë në vendbanime të prekura nga krimi po vazhdojnë. Vendimi i Gjykatës shfuqizoi ndalimin prej 28 vjetësh të armëve në qytetin e Çikagos. Ligjvënësit e bashkisë, ndërkaq—të sfiduar nga incidentet me armë që kanë kapluar qytetin—miratuan ligje të reja për të kontrolluar përdorimin, shitjen dhe transportin e armëve të zjarrit. Djali i Anetë Holtit u vra brenda në një autobus. Ajo ka frikë se armët do të përkeqësojnë gjendjen. Vendimi i Gjykatës së Lartë thotë se e drejta për të mbajtur armë për vetëmbrojtje është e drejtë themelore—sipas amendamentit të dytë të Kushtetutës Amerikane—dhe kjo vlen për të gjitha shtetet dhe juridiksionet vendore. Mirëpo, kryebashkiaku i Çikagos Riçard Dejlli po i kundërvihet vendimit të gjykatës, duke përkrahur vendosjen e kufizimeve të reja për armëmbajtje, të cilat janë në përputhje me të drejtën kushtetuese. Vendimi i Gjykatës së Lartë ishte i mirëpritur për këta pronarë armësh në shtetin e Virxhinias. Ata u mblodhën në këtë lokal në afërsi të qytetit të Uashingtonit për të kremtuar një fitore tjetër. Duke i dhënë fund ndalimit 15-vjeçar, një ligj i ri shtetëror i lejon armëmbajtësit me leje të hyjnë në restorante ku shërbehet alkool edhe kur armën e kanë të fshehur, por me kusht që të mos konsumojnë pije alkoolike. Filip Van Kliv është kryetar i një shoqate për të drejtën për armëmbajtje në Virxhinia. Zoti Van Kliv thotë se grupi i tij do të vazhdojë përpjekjet për të shfuqizuar ligjet tjera që kufizojnë mbajtjen e armëve, siç është kushti që parandalon blerjen e më shumë se një arme brenda 30 ditëve në shtetin e Virxhinias. Ai thotë se shfuqizimi i ndalimit të armëve në qytete si Çikago dhe Uashingtoni do të sjellë pakësimin e kufizimeve për pronarët e armëve në vende tjera. Përkrahësit e kufizimeve për armëmbajtje janë të vetëdijshëm se grupet e të drejtave për armë do të vazhdojnë të sfidojnë ligjshmërinë e kufizimeve, por mbeten optimistë se shumica e ligjeve për këtë çështje do të ngelin në fuqi.